Sjørslev Skole ligger i udkanten af Sjørslev, hvorfra der kun er ½ km til udkanten af Demstrup. Skolen har 134 elever, fordelt på 0.-6. klassetrin. Fritidsdelen omfatter en SFO med 59 elever på 0.-3. klassetrin samt en klub. Ved siden af skolen ligger Sjørslev og Demstrup Egnscenter med byernes hal. Sjørslev-Demstrup Idrætsforening (SDIF) tilbyder fodbold, badminton og gymnastik. Plejecentret Solgården er opført i 1999-2000 og består af 2 boenheder med i alt 22 lejligheder. Sjørslev og Demstrup har fælles kontaktudvalg, der varetager områdets interesser overfor kommunen og udsender et informationsblad 4 gange om året.  Historie Byens navn ses første gang på skrift i 1430 – som Siørsløff. Men endelsen "-lev", der betyder noget overladt eller efterladt, viser at navnet i hvert fald er fra før år 600. Målebordsbladet fra 1800-tallet har stavemåden Sörslev. Men senere er stavemåden blevet ændret fra Sörslev til Sjørslev. I Middelalderen kom de fleste bønder under herregården Aunsbjerg, der ligger 2 km vest for Sjørslev. Det var i Sjørslev Kirke, det sidste møde blev holdt i 1523 mellem den oprørske adel og Christian 2.'s udsendinge, hvorefter kongen flygtede fra Danmark.  Stationsbyen I 1901 blev Sjørslev beskrevet således: "Sjørslev (1453: Sørsløff) med Kirke, Skole, Missions- og Forsamlingshus (opf. 1898 og 1887) samt Sparekasse (opr. 30/6 1879; 31/3 1899 var...Antal af Konti 408);" Målebordsbladet fra 1900-tallet viser desuden en smedje. Sjørslev fik i 1912 station på Rødkjærsbro-Kjellerup Banen, som i 1924 blev forlænget til Silkeborg og skiftede navn til Silkeborg-Kjellerup-Rødkjærsbro Jernbane. Stationen blev anlagt på bar mark 400 m nordvest for kirken for også at betjene nabolandsbyen Demstrup. Stationen havde ved omløbs-/læssesporet en svinefold og et afløbssporskifte, så godsvognene ikke trillede ud på hovedsporet. Stationsbygningen er bevaret på Trekanten 10, ikke længere på bar mark, men i udkanten af byen, som er vokset herud. Kvarteret omkring den tidligere station er også i dag hjemsted for de to nabobyers fælles faciliteter: skolen, egnscentret og plejehjemmet.